Porselin biru putih

"Barang-barang biru putih" (Bahasa Cina: 青花; pinyin: qīng-huā; secara harfiahnya "Bunga biru") merupakan tembikar dan porselin putih yang dihiasi di bawah sepuh biru dengan pigmen biru, umumnya kobalt oksida. Hiasan ini biasanya diterapkan oleh tangan, secara penstensilan atau cetak pindah, antara lainnya.

Asal-usul dan perkembangan

Teknik penghiasan biru kobalt dipercayai berasal dari Timur Tengah pada abad ke-9 melalui eksperimen perhiasan pada barang-barang putih. Pigmen biru kobalt yang digali dari lombong-lombong tempatan di tengah Iran dari abad ke-9, dan kemudian dieksport sebagai bahan mentah ke China. 
Teknik biru-putih itu dikembangkan sepenuhnya di Cina dengan teknologi porselin pada abad ke-14. Adakalanya, biru putih Cina memakai juga menerapkan ciri-ciri reka hiasan Islam, seperti hasil loyang Mamluk yang ditukar menjadi rekaan porselin biru putih Cina.

Biru-putih Tang dan Song

Barangan tembikar biru putih China wujud seawal abad ke-9 di Wilayah Henan, China, walaupun kini hanya serpihan telah dijumpai. Porselin biru putih zaman Tang hanya ditemui pada tahun 1985, lebih jarang daripada tembikar biru putih zaman Song. Serpihan biru putih Tang sebenarnya bukan porselin, Namun, melainkan gerabah dengan slip putih kehijauan, dengan menggunakan pigmen biru kobalt yang mungkin berasal di Timur Tengah. Sesetengah serpihan yang ditemui sejak tahun 1985 ini, menampakkan reka hiasan Timur Tengah. Ketiga-tiga keping "biru putih Tang" yang lengkap di dunia itu diselamatkan daripada kapal karam Belitung di Indonesia pada tahun 1998, kemudian dijual ke Singapura.

Perkembangan abad ke-14

Pada awal abad ke-14, pengeluaran hasil porselin biru putih yang halus dan lutcahaya secara besar-besaran bermula di Jingdezhen yang diberi timangan "pusat porselin China". Perkembangan ini disebabkan oleh gabungan perdagangan Islam dan teknik China. Kobalt biru dianggap sebagai komoditi yang berharga, dengan nilai yang sekitar dua kali nilai emas. Motifnya juga berilhamkan perhiasan Islam. Sebahagian besar tembikar biru putih ini kemudian dihantar ke pasaran Asia Barat Daya melalui peniaga-peniaga Muslim yang bertapak di Guangzhou.
Porselin biru dan putih Cina sekali dibakar: setelah tubuh porselin dikeringkan, dihiasi dengan pigmen biru kobalt halus dicampur dengan air dan disapu dengan berus, dilapisi dengan sepuh yang jernih dan dibakar pada suhu yang tinggi. Mulai abad ke-16, sumber-sumber tempatan biru kobalt mulai dikembangkan, walaupun kobalt Parsi tetap yang paling mahal. Pengeluaran tembikar biru putih masih diteruskan Jingdezhen hingga kini. Porselin biru putih buatan Jingdezhen dipercayai mencapai kemuncak keunggulan teknikal sewaktu pemerintahan Maharaja Kangxi pada Dinasti Qing (1661-1722).

Abad ke-14

Perkembangan sejati tembikar biru putih di China bermula pada separuh pertama abad ke-14, ketika ia semakin menggantikan tradisi Qingbai yang diamalkan selama berabad-abad lamanya. Sentra produksi utama adalah di Jingdezhen, Wilayah Jiangxi.

Abad ke-15

Dengan munculnya Dinasti Ming di 1368, tembikar biru putih diketepikan oleh kerabat diraja pada suatu ketika, khususnya di bawah pemerintahan Maharaja Hongwu dan Yongle, kerana terlalu asing dari segi lhamnya. Namun begitu, porselin biru kembali menjadi terkenal pada zaman Maharaja Xuande, dan sekali lagi dikembangkan sejak itu.

Abad ke-16

Terdapat beberapa hasil porseluin biru putih dari abad ke-16 yang bercirikan pengaruh Islam, seperti yang dibuat pada zaman Maharaja Zhengde (1506-1521), yang kadang-kadang membawa tulisan Parsi dan Arab.

Abad ke-17

Pada abad ke-17, hasil proselin biru putih banyak dibuat sebagai porselin eksport untuk pasaran Eropah. Simbol dan latar Eropah berdampingan dengan latar China pada benda-benda ini.

Abad ke-18

Pada abad ke-18, porselin eksport terus dihasilkan untuk pasaran Eropah. Bagaimanapun, kesan kegiatan "perisikan industri" yang memperoleh butiran-butiran pembuatan porselin Cina untuk dihantar ke Eropah, pengeksportan porselin China banyak merosot, terutamanya di akhir pemerintahan Maharaja Qianlong.

Pengaruh pada seni tembikar Islam

Barang-barang biru putih China menjadi sangat masyhur di Timur Tengah dari abad ke-14, di mana kedua-dua jenis Cina dan Islam hidup berdampingan.
Sejak abad ke-13, reka hiasan Cina, seperti burung jenjang, naga dan bunga teratai juga mulai muncul dalam pengeluaran seramik di Timur Dekat, terutama di Syria dan Mesir.  
Porselin China dari abad ke-14 atau 15 dihantar ke Timur Tengah dan Timur Dekat, terutamanya ke Empayar Uthmaniyyah baik dalam bentuk hadiah atau mahupun harta rampasan perang. Reka hias China sangat berpengaruh di kalangan tukang tembikar di Iznik, Turki. Reka hias "anggur" zaman Ming terutamanya sangat masyhur dan luas dihasilkan semula semasa Empayar Uthmaniyyah.

Pengaruh awal

Tembikar biru-putih China ditiru di Eropah sejak abad ke-16, dengan teknik biru-putih faience yang disebut alla porcelana. Selepas itu, percubaan pertama untuk meniru bahan porselin biru-putih China dibuat dengan porselin Medici. Hasil-hasil tembikar awal nampaknya mengaduk pengaruh daripada tembikar biru putih Islam dan China sekali.

Tiruan China secara langsung

Pada awal abad ke-17, porselin biru putih China dieksport terus ke Eropah. Pada abad ke-17 dan 18, porselin biru putih Timur sangat dihargai di Eropah dan Amerika, dan kadang-kadang diserikan dengan pelekap emas dan perak yang halus, dan menjadi pilihan koleksi para raja.
Pembuatan porselin Eropah bermula di Meissen, Jerman pada tahun 1707. Rahsia terperinci dari teknik porselin pes keras China dihantar ke Eropah melalui usaha Paderi Jesuit, Francois Xavier d'Entrecolles antara 1712 dan 1722. 

Hasil tembikar terawal amat dipengaruhi oleh porselin China dan negara Timur yang lain. Salah satu corak yang terawal ialah "bawang biru", yang masih dalam pengeluaran di kilang Meissen pada masa kini. Tahap pertama porselin Perancis juga sangat dipengaruhi oleh rekabentuk China. Hasil porselin Inggeris terawal juga dipengaruhi oleh tembikar China. Misalnya, ketika pengeluaran porselin bermula di Worcester, hampir empat puluh tahun selepas Meissen, barang biru dan putih Oriental memberikan inspirasi bagi banyak hiasan yang digunakan. Tembikar yang dicat tangan dan dicetak pindah dibuat di Worcester dan kilang-kilang lain mengikut gaya yang dikenali sebagai Chinoiserie. Banyak kilang-kilang Eropah yang lain mengikuti trend ini. Di Delft, Belanda seramik biru putih meminjam reka hias dari porselin eksport China yang dibuat untuk pasaran Belanda secara besar-besaran sepanjang abad ke-17. Tembikar Delft biru putih itu sendiri ditiru secara meluas oleh kilang-kilang di negara-negara Eropah yang lain, termasuk England, di mana ia dikenali sebagai Tembikar Delft Inggeris.